El Betlem Monumental de Burjassot 2023 obri a la ciutadania
2025-07-24

A Burjassot…Es va armar el Betlem! A partir de hui, dimarts 12 de desembre, entrar a l’Ajuntament de Burjassot serà com viatjar en el temps cap al passat remot, per a fer parada fa vint-i-un segles. El viatge serà possible gràcies a l’incansable treball de les mestresses de casa de l’Empalme i de la Federació d’Associacions de Veïns i Veïnes de Burjassot que, un any més, han muntat el gran Betlem Monumental, en la planta baixa del Consistori.

En la vesprada d’obertura al públic, dilluns passat 11 de desembre, i en companyia de l’alcalde de Burjassot, Rafa García; del regidor de Festes, Manuel Pérez Menero, i de diferents regidors i regidores de l’equip de govern, Dolores Moreno, representant de les mestresses de casa de l’Empalme, va voler dedicar l’esforç de moltes vesprades i la satisfacció de veure el Betlem muntat, un any més, “a tots els xiquets del món. Hem muntat este Betlem pensant en els xiquets i en la seua il·lusió per vindre a veure-ho. En un temps en què tants xiquets i xiquetes del món estan vivint l’horror, nosaltres, amb este gest, volem que tots els xiquets i xiquetes que puguen, vinguen a veure’l i que passen una bona estona. Tots els xiquets i xiquetes del món mereixen ser feliços”.

Després de l’encesa oficial de les llums del Betlem, per part de l’alcalde i del president de la Federació, Arsenio Moraga, tots els assistents van gaudir d’un xocolate calent, mentre donaven la volta tradicional a l’enorme Betlem que, en forma circular, representa nombroses escenes del Nou Testament referents al naixement de Jesús, com ara l’Anunciació, l’empadronament, l’adoració dels pastors o el Portal de Betlem.

El Betlem Monumental de Burjassot es pot visitar de dilluns a divendres fins al 4 de gener, de 9.00 h a 14.00 h i de 17.00 h a 20.00 h. Els dissabtes estarà obert de 10.00 a 13.30 hores, el mateix horari que tindrà els diumenges 24 i 31 de desembre. Els festius 25 de desembre i 1 de gener, el Betlem romandrà tancat.